SK Úradný vestník Európskej únie C 374/5

Uverejnenie žiadosti o zmenu podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2015/C 374/06)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

ŽIADOSŤ O SCHVÁLENIE PODSTATNEJ ZMENY ŠPECIFIKÁCIE VÝROBKU S CHRÁNENÝM OZNAČENÍM PÔVODU ALEBO CHRÁNENÝM ZEMEPISNÝM OZNAČENÍM

Žiadosť o schválenie zmeny v súlade s článkom 53 ods. 2 prvým pododsekom nariadenia (EÚ) č. 1151/2012

„LINGOT DU NORD“

EÚ č.: FR-PGI-0105-01312 – 11.2.2015

CHOP ( ) CHZO ( X )

1. Skupina žiadateľov a oprávnený záujem

Žiadosť o zmenu predložilo združenie Association „LINGOT DU NORD“

Adresa : 21, rue Duhamel Liard ZAE des Petits Pacaux BP 84 59660 MERVILLE Telefón : +33 328496532 Fax : +33 328483654 E-mail : lingot-du-nord@wanadoo.fr

Združenie tvoria všetci producenti CHZO „Lingot du Nord“, t. j. 24 producentov na obhospodarovanej ploche 57 hektárov (hospodársky rok 2013) a jedna baliarenská prevádzka. Združenie je teda oprávnené žiadať o zmeny špecifikácie.

2. Členský štát alebo tretia krajina

Francúzsko

3. Položky v špecifikácii, ktorých sa zmena týka

— ☐ Názov výrobku — ☒ Opis výrobku — ☒ Zemepisná oblasť — ☒ Dôkaz o pôvode — ☒ Spôsob výroby — ☐ Súvislosť — ☒ Označovanie — ☒ Iné: Aktualizácia identifikačných údajov skupiny a kontrolného subjektu a zmena požiadaviek týkajúcich sa balenia

4. Typ zmeny (zmien)

— ☒ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012. — ☐ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej nebol uverejnený jednotný dokument (alebo rovnocenný dokument).

5. Zmena (zmeny)

5.1. Opis výrobku

— Vypustil sa opis rastliny, lebo CHZO „Lingot du Nord“ sa vzťahuje iba na zrná, ktoré rastlina produkuje.

— Aktualizoval sa opis výrobku v súlade s oficiálnym názvoslovím znakov: slová „nemajú obličkovitý tvar, takmer oválne, na konci často sploštené“ sa nahradili slovami „elipsovitý tvar, rovné, na koncoch často zrezané“.

— Zmenili sa požiadavky na veľkosť s cieľom zjednodušiť vykonávanie kontrol: priemerná dĺžka sa definovala rozsahom (od 15 do 16 mm) namiesto cieľovej hodnoty (16 mm), rozdiel medzi najkratšími a najdlhšími zrnami sa definoval pomerom (50 %) namiesto dĺžky 6 mm.

— Vypustil sa odkaz na degustačné skúšky zamerané na porovnanie so sušenou štandardnou bielou fazuľou. Cieľom odkazu bolo poukázať na vynikajúcu kvalitu produktu, čo nesúvisí s oblasťou pôvodu. Identifikované opisné znaky boli prevzaté s cieľom vymedziť stanovenú kvalitu produktu.

— Spresnil sa organoleptický opis: typická gaštanová chuť. Nadbytočné opisné prvky sa vypustili: rovnorodá veľkosť je nadbytočná vo vzťahu k rozsahom definujúcim priemernú dĺžku, jemná šupka a biela farba sú spomenuté vyššie.

5.2. Zemepisná oblasť

— Zemepisná oblasť sa rozšírila o desať obcí hraničiacich s aktuálnou oblasťou: Armentières, Aubers, Bois grenier, Erquinghem Lys, Frelinghien, Fromelles, Houplines, La Chapelle d’Armentières, Le Maisnil, Radinghem en Weppes. Tieto obce spĺňajú parametre na vymedzenie aktuálne zapísanej oblasti.

— Spresnili sa kroky uskutočňované povinne v zemepisnej oblasti: od pestovania „Lingot du Nord“ až po triedenie pred balením.

— Doplnila sa mapa znázorňujúca zemepisnú oblasť.

5.3. Dôkaz o pôvode

— Aktualizovala sa tabuľka s jednotlivými krokmi a súvisiacou vysledovateľnosťou: zrušilo sa povinné pestovanie semien v oblasti v súlade so zmenou spôsobu výroby.

5.4. Spôsob výroby:

— Aktualizoval sa výrobný cyklus. Kroky, ktoré už nie sú zahrnuté do špecifikácie (produkcia osiva, rastlinolekárske ošetrenia), sa z cyklu vypustili.

— Vypustili sa požiadavky týkajúce sa zimnej orby, pridávania dusíka a rastlinolekárskych ošetrení, lebo tieto pestovateľské postupy nie sú špecifické pred danú oblasť.

— Zrušilo sa povinné pestovanie semien v zemepisnej oblasti CHZO: semená fazule Lingot môžu byť napadnuté baktériou druhu Xanthomonas, ktorá spôsobuje bakteriálnu spálu fazule. V oblasti, ktorá nie je vyhlásená za oblasť bez výskytu ochorenia, čo je prípad Nord-Pas de Calais, kde sa nachádza zemepisná oblasť, musí byť osivo podrobené analýze. V prípade kontaminácie sa dotknuté šarže zničia. Skupina sa rozhodla upustiť od produkcie osiva v zemepisnej oblasti, aby predišla riziku jeho nedostatku. Uvedené zrušenie nemá vplyv na súvislosť so zemepisnou oblasťou, ani na vlastnosti produktu.

— Upravil sa zoznam schválených odrôd: zoznam schválených odrôd, až doteraz obmedzený iba na odrodu Lingot, sa rozšíril o odrody typu Lingot. Odrody sú uvedené v zozname na konci výberového protokolu, ktorý zahŕňa: — overenie príslušnosti odrody k typu Lingot definovanému v špecifikácii na základe konzultácie s GEVES (táto skupina verejného záujmu je jediný oficiálny orgán vo Francúzsku, ktorý zabezpečuje znalecké posudzovanie nových rastlinných odrôd a analýzu kvality osiva.), — skúšobné pestovanie kandidátskej odrody v zemepisnej oblasti s cieľom overiť jej vhodnosť pre dané pôdno-klimatické podmienky, — senzorické skúšky na overenie dodržania organoleptických vlastností produktu: jemná a mäkká šupka, maslová konzistencia, typická gaštanová chuť.

— Zoznam odrôd schvaľuje skupina, ktorá ho následne oznamuje pestovateľom, kontrolnému subjektu a príslušným kontrolným orgánom. Uvedené nemá vplyv na súvislosť so zemepisnou oblasťou, lebo cieľom výberového protokolu je overiť, či je konkrétna kvalita získaná v prípade novej odrody.

— Vypustila sa úroveň klíčivosti („80 % a viac“): táto úroveň súvisela s produkciou osiva pestovateľmi „Lingot du Nord“ s cieľom udržať kvalitu osiva z generácie na generáciu. So zreteľom na používanie výlučne certifikovaného osiva už toto kritérium nie je potrebné.

— Aktualizovali sa poľnohospodárske postupy: maximálna vzdialenosť medzi riadkami sa predĺžila zo 45 na 75 cm tak, aby zodpovedala vývoju technického vybavenia. Hustota siatia sa nezmenila.

— Definovalo sa štádium zrelosti fazúľ pre zber: Kritérium 80 % opadnutých listov sa ukazuje ako ťažko kontrolovateľné. Nahradilo sa výskytom prvých žltých strukov, ktoré žltnú, keď sú zrelé. Toto kritérium je spoľahlivejšie pri určovaní štádia „tesne pred dosiahnutím zrelosti“. „Lingot du Nord“ sa následne kosí a úplnú zrelosť dosahuje počas sušenia.

— Doplnila sa definícia sušiakov, t. j. konštrukcií, na ktorých sa fazuľa suší: „Sušiaky sa skladajú z palíc spojených na jednom konci konzolami nazývanými ‚corbeau‘ alebo železným drôtom, s oporami približne 40 cm od zeme. Fazuľové rastliny sa ukladajú na opory, pričom sa necháva komín vo vnútri sušiaka, aby tadiaľ mohol cirkulovať vzduch.“. V platnej špecifikácii sa totiž tieto zariadenia uvádzali bez toho, aby boli bližšie špecifikované. Ich konkrétna konštrukcia je ale dôležitá na zachovanie jemnej a mäkkej šupky zŕn. Preto je nevyhnutné stanoviť vlastnosti, ktoré v prípade týchto zariadení musia byť dodržané.

5.5. Označovanie:

— Uvádzajú sa iba osobitné pravidlá označovania pre CHZO. Vypustili sa údaje stanovené vo vnútroštátnych predpisoch.

— Povinné uvádzanie loga CHZO Európskej únie.

5.6. Iné

— Skupina žiadateľov: Aktualizovali sa identifikačné údaje skupiny. Údaje týkajúce sa prezentácie skupiny sa vypustili.

— Druh výrobku: Aktualizoval sa názov triedy výrobku: „trieda 1.6. Ovocie, zelenina a obilniny v pôvodnom stave alebo spracované“.

— Spôsob úpravy a balenia: špecifikovali sa rôzne prvky týkajúce sa balenia: — vypustili sa požiadavky týkajúce sa veľkosti jednotlivých povolených balení (škatule po 250 alebo 500 g, jutové vrecia po 10 kg, 25 kg alebo 50 kg), keďže to nemá žiadny vplyv na kvalitu produktu. Ponechali sa iba druhy povolených obalov (sieťky, mikroperforované vrecká, kartónové škatule, jutové vrecia alebo akýkoľvek iný nehermetický obal), — zrušil sa pojem druhé balenie (obyčajné prebalenie bez triedenia nepredstavuje výrobný krok). Aktualizoval sa výrobný cyklus, lebo už sa nerozlišujú dva kroky balenia, — zrušili sa druhy balenia (sieťky, škatule, kartónové obaly atď.), lebo to nesúvisí s vysledovateľnosťou.

Aktualizovali sa odkazy týkajúce sa kontrolného subjektu. Vnútroštátne požiadavky: v súlade s požiadavkami vnútroštátnych predpisov sa doplnila tabuľka s hlavnými bodmi, ktoré majú byť predmetom kontroly.

JEDNOTNÝ DOKUMENT

„LINGOT DU NORD“

EÚ č.: FR-PGI-0105-01312 – 11.2.2015

CHOP ( ) CHZO ( X )

1. Názov (názvy)

„Lingot du Nord“.

2. Členský štát alebo tretia krajina

Francúzsko.

3. Opis poľnohospodárskeho výrobku alebo potraviny

3.1. Druh výrobku

Trieda 1.6. Ovocie, zelenina a obilniny v pôvodnom stave alebo spracované.

3.2. Opis výrobku, na ktorý sa vzťahuje názov uvedený v bode 1

„Lingot du Nord“ je sušená biela fazuľa druhu Phaseolus vulgaris L. sušená na vzduchu sušiakoch nazývaných „perroquets“, ktoré sa skladajú z palíc spojených na jednom konci.

„Lingot du Nord“ sa produkuje z odrody typu Lingot, ktorá je typická svojím trpasličím vzrastom, bielou farbou kvetov, elipsovitým tvarom so zrezanými koncami a bielou farbou zŕn.

Charakteristické vlastnosti zŕn „Lingot du Nord“:

— elipsovitý tvar, rovné, na koncoch často zrezané,

— farba biela až zájdená biela,

— šupka jemná a mäkká,

— priemerná dĺžka 15 až 16 mm, maximálny rozdiel medzi najkratšími a najdlhšími zrnami 50 %.

Zrná majú tieto organoleptické vlastnosti: vláčna, nemúčnatá a jemná konzistencia, typická gaštanová chuť.

Fazuľa „Lingot du Nord“ sa môže uvádzať na trh ako spotrebiteľská predajná jednotka alebo voľne sypaná.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

—

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Všetky kroky od pestovania „Lingot du Nord“ až po triedenie pred balením sa uskutočňujú vo vymedzenej zemepisnej oblasti.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

„Lingot du Nord“ sa balí do sieťok, mikroperforovaných vreciek, kartónových škatúľ, jutových vriec alebo do akéhokoľvek iného nehermetického obalu.

3.6. Špecifické pravidlá označovania výrobku, na ktorý sa vzťahuje registrovaný názov

Bez toho, aby boli dotknuté platné predpisy, označenie obsahuje:

— názov CHZO: Lingot du Nord,

— logo CHZO Európskej únie.

4. Stručné vymedzenie zemepisnej oblasti

Zemepisná oblasť, ktorá zodpovedá nížine Lys, zahŕňa:

V departemente Nord, obce: Armentières, Aubers, Bailleul, Bois grenier, Erquinghem Lys, Estaires, Frelinghien, Fromelles, Haverskerque, Hazebrouk, Houplines, La Chapelle d’Armentières, La Gorgue, Le Doulieu, Le Maisnil, Merris, Merville, Morbecque, Neuf Berquin, Nieppe, Radinghem en weppes, Steenbecque, Steenwerck, Strazeele, Thiennes, Vieux Berquin.

V departemente Pas de Calais, obce: Berguette, Busnes, Calonne sur la Lys, Festubert, Fleurbaix, Gonnehem, Guarbecque, Hinges, Isbergues, La Couture, Ham en artois, Laventie, Lestrem, Lillers, Locon, Lorgies, Mont-Bernanchon, Neuve Chapelle, Richebourg, Robecq, Sailly sur la Lys, St Floris, St Venant, Vieille Chapelle.

5. Súvislosť so zemepisnou oblasťou

Špecifickosť zemepisnej oblasti

Zemepisná oblasť CHZO „Lingot du Nord“ sa zhoduje s nížinou Lys zodpovedajúcou presne vymedzenému celku vo valónskom Flámsku so šírkou asi 25 km a dĺžkou 45 km.

Nížina Lys je úrodná oblasť, ktorá sa nachádza v mieste širokej prepadliny okolo rieky Lys, ohraničenej pahorkatinou Monts de Flandres na severe, planinou Artois na západe, banskou oblasťou na juhu, reliéfom Weppes na juhovýchode a riekou Deûle spolu s pahorkami oblasti Ferrain na severovýchode. Táto rozsiahla nížina je dôsledkom poklesu treťohorného piesčito-hlinitého podkladu Flámska a následnej treťohornej a štvrtohornej morskej transgresie (posledná transgresia nastala v ôsmom storočí). Treťohorné íly boli v štvrtohorách prekryté sprašami (vetrom naviate silty) s hrúbkou od niekoľko metrov až po niekoľko desiatok metrov, ktoré úplne prekryli pôvodný reliéf a vytvorili takmer dokonalú rovinu s otvorenou krajinou: nadmorská výška vždy menej ako 30 metrov a v prípade záplavového údolia rieky Lys na úrovni približne 15 metrov.

Okrem toho sa nížina Lys vyznačuje prítomnosťou hustej hydrografickej siete sčasti regulovanej človekom, čoho výsledkom sú prevažne ílovito-bahnité nánosy s pôdami bohatými na jemné a výživné prvky a s podielom ílu všeobecne väčším než 20 %.

Úhrn zrážok 700 – 800 mm je menší ako na planine Artois, kde dosahuje úroveň viac ako 1 000 mm vody za rok.

Pre podnebie nížiny sú charakteristické pomerne rovnomerné a mierne teploty s malými výkyvmi najmä v lete. Pre nížinu Lys je typické časté neskoré slnečné obdobie so slabými zrážkami v auguste a septembri.

Napokon, vzduch si zachováva dostatočnú vlhkosť a suchá sú v každom prípade výnimočné.

Produkcia „Lingot du Nord“ v nížine Lys je veľmi starobylá, lebo stopy pestovania tejto plodiny v obciach Armentières, Hazebrouk a Merville siahajú až do roku 1856.

Už v tomto období bola pre pestovanie typická originálna technika sušenia fazule, ktorú vytvorili pestovatelia z oblasti: sušenie vonku na sušiakoch.

Sušiaky sa skladajú z niekoľkých palíc postavených do tvaru indiánskeho stanu s oporami približne 40 cm od zeme. Fazuľové rastliny sa ukladajú na opory.

Tento spôsob sušenia je starobylý, lebo dôkazy o ňom siahajú až do roku 1865. V tom čase sa fazuľové rastliny pripevňovali na jednoduché žrde. Tento spôsob sušenia na žrdiach, ktorý predchádzal súčasnému sušeniu na sušiakoch, bol veľmi skoro podrobne opísaný v rôznych prácach (napr. v 13. zväzku Archives de l’Agriculture du Nord de la France, na stranách 311 – 312).

Sušiaky, ktoré sa skladajú z viacerých žrdí pospájaných medzi sebou, boli vyvinuté nedávno v 70. rokoch minulého storočia.

Táto technika sušenia si vyžaduje veľmi špecifické know-how pri ukladaní na sušiaky a veľa pracovnej sily, lebo nemôže byť mechanizovaná.

Aj mlátenie fazule si vyžaduje osobitné know-how kvôli mäkkosti šupky. Fazuľa sa mláti v tradičných mláťačkách: ide o mláťačky na obilie, ktorých bubon bol upravený tak, aby sa točil pomalšie.

Nížina Lys je tradične oblasťou výskytu mnohých plodín a malých hospodárstiev. Pozemkové usporiadanie tejto oblasti nie je veľmi vhodné na vysokú mechanizáciu. Poľnohospodársku pôdu nížiny Lys zaberajú zemiaky, fazuľa (lingot du Nord a chevrier) a čerstvá zelenina. V roku 1950 pán CASSEZ oznámil, že „Lingot du Nord je najrozšírenejšia odroda fazule vo Vallée de la Lys (údolí rieky Lys)“.

Pestovanie „Lingot du Nord“ sa mohlo rozšíriť aj vďaka dostupnej rodinnej pracovnej sile. Ide o vedľajšiu plodinu, ktorá je veľmi dobre prispôsobená pre malé rodinné hospodárstva vo Vallée de la Lys.

Špecifickosť výrobku

„Lingot du Nord“ je sušená biela fazuľa, ktorá sa vyznačuje:

— rovnými zrnami elipsovitého tvaru, ktoré sú na koncoch často zrezané,

— bielou až zájdenou bielou farbou,

— jemnou a mäkkou šupkou,

— vláčnou a nemúčnatou konzistenciou,

— typickou gaštanovou chuťou.

„Lingot du Nord“ je tradičná plodina oblasti Merville, ktorá má veľmi dobrú povesť v celom Francúzsku a osobitne vo svojej oblasti pôvodu a na juhu Francúzska, kde je súčasťou tradičných jedál. Vďaka svojej jemnej a mäkkej šupke a maslovej konzistencii je veľmi vhodná na prípravu varených pokrmov, ako napríklad cassoulet.

Príčinná súvislosť

Súvislosť s oblasťou pôvodu produktu s označením „Lingot du Nord“ je založená na jeho kvalitách a jeho povesti.

Vlastnosti „Lingot du Nord“ sú výsledkom najmä pôdno-klimatických podmienok oblasti, používania osiva typu Lingot a miestneho know-how, ktoré sa používa už viac ako 100 rokov bez zmeny sušenia vonku na sušiakoch.

Údolie rieky Lys sa vyznačuje vysokým obsahom ílu už od prvých pôdnych horizontov. Jeho pôdy preto tvoria veľmi bohatú vrstvu ornice, ktorá je vhodná na pestovanie fazule Lingot, lebo táto fazuľa sa vysádza do veľmi malej hĺbky. Bohatý obsah ílu v pôde, ktorý umožňuje dobré zásobovanie fazúľ vodou až do ich zrelosti, má vplyv na chuťové kvality fazule „Lingot du Nord“ a na jej dobré vlastnosti pri tepelnej úprave. Fazuľa totiž vďaka ukladaniu škrobu v týchto veľmi priaznivých podmienkach zostáva po varení v zrne a nerozpadáva sa. Štruktúra pôdy navyše umožňuje príjem vody bez prebytkov, lebo v prvých 50 centimetroch pôdy, čo zodpovedá priemernej hĺbke zakorenenia fazule, nie sú pozorovateľné stopy zamokrenia.

Nížina okolo rieky Lys má na druhej strane nižšiu vlhkosť než susedná oblasť Lille. Práve nízka celoročná vlhkosť spoločne s pomerom siltov v povrchových horizontoch umožňujúcim účinné odvádzanie vody do hĺbky majú priaznivý vplyv na rast fazule, ktorá si vyžaduje dostatočne sypkú zeminu, nie príliš suchú (čo by bránilo vyklíčeniu fazule), ani príliš vlhkú (čo by spôsobilo hnitie fazule).

Vďaka neskorému slnečnému obdobiu so slabými zrážkami v auguste a v septembri môže „Lingot du Nord“ v struku úplne dozrieť a sušiť sa tradičným spôsobom vonku na sušiakoch. V tomto období navyše prevládajú suchšie východné, severné a severovýchodné vetry, ktoré napomáhajú sušeniu fazule.

Aj pestovateľské postupy určujú kvalitu fazule „Lingot du Nord“.

Elipsovitý tvar s často zrezanými koncami a biela až zájdená biela farba typická pre fazuľu „Lingot du Nord“ sú dané používaním osiva typu Lingot, čo je výber vyplývajúci z tradičných postupov pestovania fazule v nížine okolo rieky Lys.

Mäkká šupka a vláčna konzistencia fazule „Lingot du Nord“ sú odôvodnené špeciálnymi postupmi pri zbere a sušení.

Pestovatelia v zemepisnej oblasti, pre ktorú sú typické hospodárstva s rodinnou pracovnou silou, vyvinuli originálny postup sušenia na sušiakoch: fazuľa sa zberá ešte skôr, než úplne dozrie, inak by zrná vypadávali zo strukov. Fazuľa sa pokosí a čiastočne vysuší na zemi a potom sa umiestni na sušiaky. Konštrukcia sušiakov so stredovým komínom umožňuje dobrú cirkuláciu vzduchu a chráni fazuľu pred prípadným dažďom, lebo voda nemôže preniknúť hlboko do kopy. Takto môže fazuľa prirodzene úplne dozrieť.

Tento spôsob sušenia má skutočný vplyv na kvalitu produktu, lebo umožňuje zabrániť stvrdnutiu šupky, vďaka čomu si fazuľa uchováva svoju jemnosť. Okrem toho, pán CASSEZ už v roku 1950 zdôraznil, že „fazuľa z daného roku je najlepšia a varí sa rýchlejšie ako stará fazuľa“.

Práve kvôli mäkkosti svojej šupky sa fazuľa Lingot mláti v tradičných mláťačkách na pšenicu, aby sa predišlo poškodeniu zŕn alebo poškodeniu šupky, k čomu by došlo pri použití kombajnu.

Dnes je používanie kombajnu stále zakázané a iba úroda príslušného hospodárskeho roku sa predáva s chráneným zemepisným označením.

Vďaka vhodným klimatickým a pôdnym podmienkam priaznivým pre rast fazule „Lingot du Nord“, výberu odrôd a využívaniu pôvodných pestovateľských postupov sa táto plodina stala tradičnou plodinou oblasti Merville a Armentières, kde získala svoju povesť najskôr.

Prezentácia „Lingot du Nord“ na svetovej výstave v roku 1867 svedčí o starobylosti jej povesti, ktorá sa rýchlo rozšírila po celom Francúzsku a to najmä na juhu. Reštaurácie v Castelnaudarie už v roku 1938 odporúčali používať „Lingot du Nord“ pri príprave tradičného jedla cassoulet.

„Lingot du Nord“ je pravidelnou súčasťou menu reštaurácií a gurmánskych reštaurácií a je jedným z pätnástich jedál uvádzaných ako typické jedlá Tables Régionales du Nord Pas de Calais. Aktivita „Les Tables Régionales du Nord Pas de Calais“ združuje reštaurácie departementov Nord a Pas de Calais okolo rovnakej snahy o posilnenie regionálnej gastronómie zaraďovaním kulinárskych špecialít oblasti do svojich menu.

V okolí mesta Lille a najmä v meste Saint André lez Lille sa organizuje podujatie s názvom „Ducasse à Pierrots“. Ide o starý zvyk, počas ktorého si hostia každoročne, už od roku 1920, pochutnávajú na jedle z „Lingot du Nord“ a údených klobások, ktoré sa nazýva Pierrot.

Napokon, prvú októbrovú nedeľu sa v Calonne-sur-la-Lys každý rok od roku 1999 organizuje veľtrh venovaný „Lingot du Nord“. Počas veľtrhu sa predvádza mlátenie a na jeho konci sa koná ochutnávka „Lingot du Nord“.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

https://info.agriculture.gouv.fr/gedei/site/bo-agri/document_administratif-8d51b634-115a-4fe9-b21e-4b1c6b2d2bd2

(1) Ú. v. EÚ L 343, 14.12.2012, s. 1.